Dwelmhandelaar vas ná daggavonds by skoolPolisiebeamptes by die taxistaanplek in Evander. Foto: Verskaf Die Mpumalanga-polisie het Donderdagmiddag ŉ vermeende dwelmhandelaar vasgetrek nadat hulle tydens ŉ bewusmakingsveldtog by ŉ hoërskool in Evander, naby Secunda, leerders met dagga betrap het. Brig. Selvy Mohlahla, provinsiale polisiewoordvoerder, het aan Maroela Media gesê verskeie polisiebeamptes en beamptes van die honde-eenheid het die hoërskool besoek as deel van ŉ veldtog om bewusmaking te skep oor veiligheid by skole. Van die dagga waarop die polisie beslag gelê het. “Tydens die beamptes se besoek is dagga en sigarette by vyf leerders gekry,” het Mohlahla gesê. “Aangesien hulle minderjarig is, is ŉ waarskuwing uitgereik en hul ouers ingelig.” Die polisie het die leerders ondervra en verdere ondersoek het hulle na ŉ taxistaanplek in die dorp gelei, waar ŉ 36-jarige Nigeriër in hegtenis geneem is. Die man sal binnekort in die hof verskyn op aanklagte van dwelmhandel en die besit van dagga.